钦定古今图书集成/明伦汇编/人事典/第006卷 > 《蠡海集》 > 《人身类》
## 钦定古今图书集成/明伦汇编/人事典/第006卷 > 《蠡海集》 > 《人身类》

阳之数一三五七九，阴之数二四六八十。盖阳之数
有首而无尾，阴之数有尾而无首。是以阳会于首而
不至于足，阴会于足而不至于首也。

人之水沟穴在鼻下口上，一名人中，盖居人身天地之中也。天气通于鼻，地气通于口，天食人以五气，鼻
受之；地食人以五味，口受之。穴居其中，故名之曰人
中。或曰“人有九窍，自人中以上者皆两，自人中以下
者皆一，若天地交《泰》”之义者，则凿矣。

人与畜，凡动物血皆赤者，血为阴，属水，《坎》为水，中含
阳，血色赤，所含者阳也。《离》中之交，生气之动也。去体
久即黑，熟之亦黑，返本之义也。

凡人之身，人中至尾闾，为督脉，属阳；龈交至会阴，为
任脉，属阴。两臂表为阳，里为阴，在身之上应天，倾西
北，故臂敛归内；两股外后为阳，内前为阴，在身之下
应地，不满东南，故膝屈向后。身之上象西北，法天为
阴不足；身之下象东南，法地为阳不足也。

“七政丽乎天，七窍在乎首。”七政之见，在于极之南。七
窍之用，在于面之前。《黄道经》南天以行，七政倾于前
也。故人之鞠躬亦向前。

耳目为阳也，故便左；手足为阴，故便右。亦天地之义
尔。

女人产育，哺养以乳，乳之体居经络气血始终之间
也。盖自寅时气始于手太阴肺经，出于云门穴，云门
在乳上，阴阳继续，以行周十二经，至丑时归于足厥
阴肝经，人于期门穴，期门在乳下，出于上，入于下，肺
领气，肝藏血，乳正居于其间也。

男得阳气根于子，女得阴气根于午。男子之生也，抱
母向于子，女子之生也，负母向于午也。或曰：“男生必
伏，女生必偃。”谓男阳气在背，女阳气在腹。予以为非
阳气也，乃生气也。男气盛于阳，女气盛于阴，背为阳，
腹为阴，观溺水而死者可知矣，男伏而女偃。

人之梦，非神与物交，乃魂与物接。盖开目为阳，魂居
其位；闭目为阴，魂离其位，则有时乎与物接，故寝而
梦生焉。神则处乎中，如将帅为一身之主，离而外之
则死矣。故方士家出神，则其生如死然。若夫有化而
为二为三五，彼此皆能动静者，则又非纯皆神矣，或
兼魂与魄也。间有炼养初成，出而不能返则死，出而
有滞则病又可验。故曰：“梦乃魂与物接也。”况梦之事，
虽皓首颓年，未尝自以为老也。凡所历多少壮时事，
亦可验矣。盖魂为少阳之气也。

男子气在于阴，女子气在于乳。《坎》为男位，北在下，离
为女位，南在上故也。禽兽之音偏于一，故无智，虽有
智亦偏一巧舌，纵多转声，亦不具五音也。人之音外
配五行，内应五藏，各无欠缺，故人万物之灵也。
尻神之说，北方尤重之，且人一身各有神，而独取尻
者何也？盖人头圆法天，足方法地，尻者，尾。也。居脊
骨之窍处，任一身柱骨之重，而当百骸之中。“法乎人”，
所以独取此以喻意。

“人神之说，逐日流行，周于四体百骸，而不至耳目”者，
何也？盖耳聪目明，司视听神明出入之户牖，故不系
于四体百骸之中。

“天之气为阳，阳必降；地之气为阴，阴必升。故人身手
足三阳，自手而头，自头而足；手足三阴，自足而脑腹，
自脑腹而至于手。此阳降而阴升”，明矣。

七损八益之说，始于轩岐，前人辩之亦已明矣。然的
指不离乎《易》数。且九为老阳，六为老阴，乃数之极，极
则不生，惟变化尔。八为少阴，七为少阳，少则生育，生
育之道，交媾存乎其间。故“八交七、七交八，八交七。是
以女子之生也，七月而齿，七岁而龀，二七而天癸至，
七七而天癸绝。七交八，是以男子之生也，八月而齿”，
八岁而龀。二八而天癸至。八八而天癸绝。盖男子少
阳得七数。其根实在于八。女子少阴得八数。其根实
在于七也。

“四根三结”之说者，手与头并脑腹及足为十二经之
根，皆在于此四处始，故曰“四根”也。手之三阳结于头，
足之三阳结于足，足之三阴结于脑腹，手之三阴结
于手，盖手足各有三阴三阳，必同结于一处，故曰三
结也。又有一说，手三阳一根也，手三阴一根也，足三
阳一根也，足三阴一根也，岂非四根乎？太阳为开，阳
明为阖。少阳为枢。阳之三结也。太阴为开。厥阴为阖。
少阴为枢。阴之三结也。是为“四根三结矣。”

“天气通于鼻，地气通于口，鼻受气，口受味。天阳有馀，
故鼻窍未尝闭；地阴不足，故口尝闭”，必因言语饮食
而方开也。

鼻通天气而疏豁，是以动息往来无碍。口通地气而
吝啬，是以纳食味而不出。反此者，病也。

“天食人以五气，五气由鼻入”，鼻通天气也。“地食人以
五味，五味由口入”，口通地气也。

“天降五气，地产五味。”然味之生也，必质于五气。五气
化而皆澹，雨露霜雪之类是也。则凡五味之微者，兼
气存焉，得天地之和也。故酸入肝，苦入心，甘入脾，辛
入肺，咸入肾，皆言其微者也。至若酸伤肝，苦伤心，甘
伤脾，辛伤肺，咸伤肾，皆言其甚者也。

人身之肝位在于右，而脉胗却见左手；脾位左于左，
而脉胗却见右手。此亦阴阳互藏其宅之义也或问三魂七魄之说。答曰：此《洛书》九宫之位，三居于
东，七居于西。东为木，主藏魂者肝也；西为金，主藏魄
者肺也。

“人受天地之气形以生，而独异于禽兽虫鱼者，由其
得天地纯全故也。天形圆而在上，人之首能应之；地
形方而在下，人之足能应之。”“四时运于表，四肢应之
于外，五行处于里，五藏应之于内，百骸莫不应之于
天地阴阳。是以人为万物之灵，而独异于禽兽虫鱼，
而可参乎天地”也。

“人之受气而生，则先生鼻。鼻通肺，肺主气也。男为阳，
阳生于子；女为阴，阴生于午。荣卫之行，子丑循肝胆，
午未循心小肠。是以男子生鼻之后，目即生焉，目应
肝胆；女子生鼻之后，舌即生焉，舌应心小肠。”目现于
体外，阳之用也；舌隐于体内，阴之用也。

女子经脉色赤，而乳汁色白。白者金之色也。金为气
化之原，乳为赋气之始，是生养之根也。

肝沉而肺浮，《难经》已详言之。然肝为木，少阳之象也，
肺为金，少阴之象也。阴金反居上，阳木反居下者，盖
阴生于午，在上而趋下，阳生于子，在下而趋上也。是
以肺处上而肝处下，魂魄交互以往来，心为太阳，附
于少阴肺；肾为太阴，邻于少阳肝。故肺形朝前，居阳
分也；肝形向后，居阴分也。况申酉金位在西南上，寅
卯木位在东北下也。在上者浮，在下者沉，亦此义也。
人得五行之全，故众体具，众体具则无物不啖。庶物
得五行之偏，故无纯体，无纯体则刍者不豢，豢者不
刍，食粒者不嗜肉，嗜肉者不食粒。

人禀五行之全，故五音僃。物不能得五行之全，必有
所偏受，故因五音之发，是以知其偏受。且如巧舌之
禽，其为声也未尝能悉具，必有所缺也，听其所缺，而
后可以知其不全矣。

脉何为而生？脉非气非血也。苟非气血，则脉安所附？
然脉者，气血之所动也，是以阳日则气先血后，阴日
则血先气后，是以脉居于中可知矣。盖脉者如水之
澜，澜因风与水遇而成，不可以风与水为名也。脉亦
然，然因气血而动，不可以气与血为名也。是故脉者，
犹澜为亲切也已。

人之手心抓而不痒，人之足心抓之则痒者，何也？盖
人手心通心气，心属火，喜动，故不痒。人足心通肾气，
肾属水，喜静故痒。

“河以北，坎位也，故其人多内实。江以南，离位也，故其
人多内虚。”内实者，阳在内宜寒泻，内虚者，阴在内宜
温补。

人之身随二气以相感，冬之日坎用事，阳在内，喜嗜
热物，滋其阳也。夏之日离用事，阴在内，喜嗜冷物，益
其阴也。各从其类耳。

“脾与胃俱属土，土动则生，不动则不能生。”凡畎亩之
土，耕锄耘耨，始堪播种，乃能滋养，不动则为荒土嘉
谷，岂能生殖乎？是知脾胃亦必用动以养生。目眶属
脾土，开眼则眶动，动则脾应之而亦动。又四肢属脾，
寤则能饮食，夜寐则不能饮食，若或夜而不寐，亦不
饮食矣。人壮则能多食，盖动用多也。人老则少饮食，
缘动用少也。胃受水谷为太仓。须藉脾气之运。而后
腐熟水谷。以化生气血。知脾胃必相资。当运动而为
功也。

脉有七表八里九道，计二十四，见之于叔和《脉诀》，而
数脉独无所属。盖数者，阴阳气血皆有馀，脉道之太
过，而不得其中，之谓真病脉也。所见则为病，随其阴
阳上中下而察之。又况病之为字从丙，丙为火热，是
以十分病证，常有七分热，三分寒。不然，何以五脏六
腑，止言火而不言水耶？

“男子之气始于子，子在下起，故男子气锺于外肾，外
肾者，督任二脉之交也。女子之气始于午，午在上起，
故女子气锺于两乳，两乳者，肺肝之脉始终也。”
或问“五脏各有府，观大肠小肠胃，皆有上下出入之
口，而膀胱独有下出口而无上出口，胆则有上出口
而无下出口，其义何也？”盖“膀胱者肾之府，其源在于
阑门”之傍，津液下流膋膜之间，渗入膀胱，至满溢则
泻出，故无入口而有出口。水走下，又居下焦之下，下
焦主出而不主纳故也。胆者肝之府，肝藏血，血之精
储畜于胆，是以有上入口，而无下出口也。其味苦，心
血之本性，亦“子寄母室”之义，人畜皆然也。

“人之目，上睫动，下睫静”，为《观》卦之象，有观见之义。巽
风动于上，坤地静于下。人之口“下颏动，上颏静”，为《颐》
卦之象，有颐养之义。震雷动于下，艮山止于上。目居
上上者动，天气运于上也；“口居下下”者，动，地气运于
下也。

“人之毛，乃血之馀。三阳之毛，皆显于首。”太阳之毛，发
也；少阳之毛，眉也；阳明之毛，须也。太阳居上，少气多
血，故发自幼即有而日能长；少阳居中，多气少血，故
眉自幼有而不能长；阳明居下，多气多血，故须既壮
始有而亦能长。以是知缘血然也。妇人无须者，盖冲脉并阳明行，月事以时去，使阳明之血不能充，不能
充则血虚矣，由血虚，所以须不生也。宦者伤其厥阴
之络，秏其阳明之血，故无须也。而天宦之人，则阳明
之血元不足也。三阴之毛，皆潜于体，太阴，指毛也；少
阴，腋毛也；皆多气少血，故不能盛；厥阴，阴毛也；厥阴
少气多血，而独能盛，然三阴之毛幼皆无，既壮而后
始生也。

或问：“人身背为阳，腹为阴，何也？”曰：此发天地之义也。
背在后以应北，北子位，阳生于子之象焉。腹在前以
应南，南午位，阴生于午之象焉。

《鍼经》曰：人身之经络，始出于云门，终入于期门，何也？
盖云门者，肺金气之所发，金气降，故下循于臂；手期
门者，肝木血之所归，木血升，故上循于脑膺，金应秋
降，木应春升，是以二经皆近于心侧，分东西之义也。
《难经》一《难问》十二经独取寸口，先辈注释，亦已详备。
然经皆以太阳为首，今脉候十二经，却不关太阳为
“主，何也？夫天开于子，地辟于丑，人生于寅，人气通于
寅，寅时于太阴之气始动，其应在寸口”，寸口以候上
部，肺居五脏之上部，独为五脏之华盖，所以管领一
身之气也。

“人之生也，托乎气血，气血之所寓者，在乎视听。男子
之生，八月生齿；女子之生，七月生齿。齿既生，方能用
视听。”何以知其然？盖察其举动尔。至斯时，呼其名则
顾之，辩父母则识之。逮于龀齿，男子则八岁，女子则
七岁，视听方审，始能分长幼，别善恶焉，熟审则定而
不能惑矣。是以先王使之以入小学，良有以也。男至
“十六岁，气盛则精通；女至十四岁，血盛则经行。精气
与经血皆盛，可以营为事业，输泻则为生育矣。目司
视，主于血，耳司听，主于气。视入目，听入耳。始也气血
壮盛，则视听用之不竭。及乎八八六十四岁，精气始
耗；七十四十九岁，经血始衰，耳目之聪明渐减少。积
日既久，耳目气血之聪明皆涸，涸尽”则如朽株，故人
上寿之年，虽无疾病亦死矣。故曰：“视听太过则劳，劳
则耳目不能聪明。”由此而知视听多而气血损也。又
曰：“肝藏血，肾纳气，肝窍目，肾窍耳。”视听久劳，则肝肾
气亏，而不得其归矣。

五藏之所主，心主臭，肝主色，脾主味，肺主声，肾主液。
肝之窍通于目，故能视色。脾之窍通于口，故能知味。
肾之窍通于耳，而耳能听音声者何也？肺之窍通于
鼻，而鼻能嗅香臭者何也？《难经》亦已尝言之矣。乃以
“金生于巳、水生于申”配之。今思五行五气，死中有生
之义存焉。夫耳为肾之窍，属子，阳金死于子而阴金
生。鼻为肺之窍，属酉，阳火死于酉，而阴火生。是以“耳
虽肾窍，而能司听；鼻虽肺窍，而能司臭也。心之窍通
于舌”，虽心窍而津液生之，则又心肾交媾，水火既济，
阴阳升降之义存焉。

“人身肺居上，肝居下，肺主气而应西金酉申，故居上
而气降下；肝藏血而应东木寅卯，故居下而血升上。”
气血相交，以为生也。肺在上而朝于后，人一鞠躬，则
肺俯而肝仰，阴阳之义也。

人之身“法乎天地”，最为清切。且如天地以巳午申酉
居前在上，故人之心肺处于前上；亥子寅卯居后在
下，故人之肾肝处于后下也。其他四肢百骸，莫不法
乎天地，是以为万物之灵。